**Prædiken til Skærtorsdag**

Lad os rejse os…

Dette hellige evangelium skriver evangelisten Johannes…

Gud være lovet…

Det var før påskefesten, og Jesus vidste, at hans time var kommet, da han skulle gå bort fra denne verden til Faderen; han havde elsket sine egne, som var i verden, og han elskede dem indtil det sidste. Og mens de holdt måltid – Djævelen havde allerede sat sig for, at Judas, Simon Iskariots søn, skulle forråde ham; og Jesus vidste, at Faderen havde lagt alt i hans hænder, og at han var udgået fra Gud og nu gik tilbage til Gud – så rejser Jesus sig fra bordet og lægger sin kjortel, tager et klæde og binder det om sig. Derefter hælder han vand op i et fad og giver sig til at vaske disciplenes fødder og tørre dem med klædet, som han havde bundet om sig. Han kom så til Simon Peter, og Peter sagde til ham: »Herre, vasker du mine fødder?« Jesus svarede ham: »Hvad jeg gør, fatter du ikke nu, men senere skal du forstå det.« Peter sagde: »Aldrig i evighed skal du vaske mine fødder.« Jesus svarede: »Hvis jeg ikke vasker dig, har du ikke lod og del sammen med mig.« Simon Peter sagde til ham: »Herre, så ikke kun fødderne, men også hænderne og hovedet!« Jesus sagde til ham: »Den, der er badet, behøver ikke at få vasket andet end fødderne, men er ren over det hele. Og I er rene; dog ikke alle.« Han vidste nemlig, hvem der skulle forråde ham; derfor sagde han: I er ikke alle rene. Da han nu havde vasket deres fødder og taget sin kjortel på og sat sig til bords igen, sagde han til dem: »Forstår I, hvad jeg har gjort mod jer? I kalder mig Mester og Herre, og med rette, for det er jeg. Når nu jeg, jeres Herre og Mester, har vasket jeres fødder, så skylder I også at vaske hinandens fødder. Jeg har givet jer et forbillede, for at I skal gøre, ligesom jeg har gjort mod jer.« *Joh 13,1-15*

Amen!

Det kan måske nogle gange se ud som om, Jesus introducerede en ny etik.

F.eks. når han, som i dag, Skærtorsdag, sagde til sine disciple, at de skulle vaske hinandens fødder og være hinandens tjenere.

Men i virkeligheden introducerede Jesus ikke nogen ny etik.

Når Jesus, i Matthæusevangeliet, sammenfattede sin etik i “Den gyldne regel”, som siger: “Alt, hvad I vil, at mennesker skal gøre mod jer, det skal I også gøre mod dem.”, så var det i virkeligheden bare en sammenfatning af det, som alle egentlig altid har erkendt som rigtigt.

Han indførte ikke nogen egentlig ny moral.

Det han gjorde, det var, at han *mindede* menneskene i sin samtid om den moral, som de udmærket kendte, og som de forsøgte at undslå sig for at overholde.

De mennesker som levede samtidig med Jesus, vidste godt, at de burde behandle andre mennesker, som de selv ville behandles, men de gjorde det alligevel ikke altid.

Jesus mindede dem om, at de burde gøre det, samtidig med at han afslørede, at de *ikke* gjorde det.

Jesus’ modstandere var ofte farisæerne og de skriftkloge, og om dem sagde han til sine disciple:

“De skriftkloge og farisæerne sidder på Moses' stol.  Alt det, de siger til jer, skal I derfor gøre og overholde, men I skal ikke gøre, som de gør, for de gør ikke selv, hvad de siger.”

Farisæerne og de skriftkloge hyklede.

De var dobbeltmoralske, fordi de *sagde* det rigtige og *pålagde* andre at gøre det rigtige; at behandle andre som de selv ville behandles, men de *gjorde* ikke selv det rigtige.

Deres gerninger stemte ikke overens med deres forkyndelse.

De sagde, ligesom Jesus, at man skulle tjene andre, men i virkeligheden *lod* de sig tjene af andre.

De kunne godt sige, at man skulle vaske andres fødder, men de ville aldrig selv gøre det.

Det er altså ikke sådan, at Jesus forkaster farisæernes etik.

Jesus og farisæerne er egentlig enige om, hvilke handlinger der er etisk korrekte.

Men Jesus afslører, at farisæerne ikke selv overholder den etik, som de pålægger andre at overholde.

Og det gjorde selvfølgelig farisæerne vrede, og derfor ville de have Jesus ryddet af vejen.

Men det var ikke kun farisæerne, som misforstod Jesus.

Også disciplene handlede ind i mellem forkert.

Jesus havde lært dem, at de skulle være hinandens tjenere, men alligevel kom de to Zebedæussønner på et tidspunkt til ham og bad om at få de bedste pladser i Himlen ved Jesus’ højre og venstre hånd.

Så måtte Jesus irettesætte dem og sige, at dén som ville være stor i blandt disciplene skulle være de andres tjener, og dén, som ville være den første i blandt dem, skulle være alles træl.

Selvom Jesus igen og igen mindede farisæerne og sine egne disciple om, hvad der var det rigtige at gøre, så glemte de det igen og igen, hvis de da ikke bevidst ignorerede det.

Sådan var det dengang.

Og sådan er det egentlig også i dag.

Selvom vi godt ved, hvad der er det rigtige at gøre, og selvom vi pålægger hinanden at gøre det rigtige, så er det ikke altid, at vi selv overholder det.

Men det er på den anden side også derfor, vi har brug for kristendommen.

Det er netop derfor, Jesus dør på korset for os i morgen.

For Jesus er både vores dommer og vores frelser.

Han er både den der afslører, at vi synder, og han er den, der tilgiver os det.

Han er både den der anklager *og* frikender os.

Den samme dobbeltrolle havde han i forhold til farisæerne.

Han var dén, der afslørede dem, men han var også dén, der tilgav dem.

Jesus introducerede ikke nogen ny etik.

Han afslørede, at farisæerne og hans egne disciple ikke overholdt den gamle etik.

For det blev han slået ihjel, men han tilgav sine bødler.

Han tilgav ethvert menneske.

Han dømte og han tilgav ethvert menneske den gang.

Han dømmer og tilgiver ethvert menneske i dag.

Amen!

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

Amen.

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.